**Motoristická sezóna na SLOVAKIA RINGU pokračuje aj na jeseň**

**Orechová Potôň, 23. september 2020 - Vrchol motoristickej sezóny na okruhu SLOVAKIA RING prichádza práve na jeseň. Október aj november ponúknu množstvo akcie a zábavy.**

Hneď prvý októbrový víkend (2.-4.10.) bude patriť najrýchlejším jazdcom Slovenska na dvoch kolesách: **Cena Slovenska** u nás každoročne víta tucty najlepších tímov a jazdcov Slovenska a okolitých krajín. V rámci opatrení proti šíreniu pandémie COVID-19 budú tentokrát tribúny pre verejnosť zatvorené.

Tribúny sa však otvoria hneď nasledujúci víkend 10. a 11. októbra počas nášho vrcholného podujatia: **OMV MaxxMotion WTCR - FIA Svetový pohár cestovných automobilov**. Počet vstupeniek bude síce výrazne obmedzený, no televízny prenos vďaka promotérovi Eurosport Events priláka aj k obrazovkám množstvo divákov po celom svete. Najväčšie pretekárske hviezdy cestovných vozidiel si nedarujú ani centimeter a troje šprintov na 9 a 11 kôl ponúknu jedinečné divadlo.

24. a 25. októbra ku nám zavíta **OMV MaxxMotion FIA CEZ Rallycross** - Stredoeurópska trofej FIA v relykrose. Série krátkych akčných pretekov bok po boku na trati zo spevneného aj nespevneného povrchu sú zakaždým zaujímavé. Diváci (opäť v obmedzenom počte) ich uvidia pohodlne z tribúny B.

Skrátenú sezónu zakončí opäť **Autoshow SLOVAKIA RING** (13.-14.11.). Rely na kľukatej trati z obslužných komunikácií a rýchlostnej dráhy láka zakaždým tucty najlepších pretekárov všetkých disciplín - zo Slovenska aj okolitých krajín.

Verejnosť však nebude na jeseň obmedzená len do pozície pasívnych divákov: **Slovenské motokárové centrum** pravidelne víta fanúšikov rýchlych kolies, ktorí si tu môžu prenajať špičkové motokáry. V priaznivom počasí si do konca jesene užijú šoféri a jazdci aj hodiny pre verejnosť na našom hlavnom autodróme. Termíny nájdete pravidelne aktualizované v kalendári webu www.slovakiaring.sk. Celoročne otvorené je **Centrum bezpečnej jazdy**, ktoré ponúka kurzy pre firmy aj jednotlivcov.

Ďalšie informácie nájdete na www.slovakiaring.sk.

*\*\*\**

***Okruh SLOVAKIA RING / Areál SLOVAKIA RING***

*SLOVAKIA RING je profesionálny pretekársky okruh s licenciou FIA 2. stupňa, jediný svojho druhu na Slovensku. S celkovou dĺžkou 5 922 m sa radí medzi najdlhšie v Európe. Kvalitatívnymi a bezpečnostnými parametrami vytvára okruh zázemie nielen pre prestížne svetové šampionáty pod hlavičkou FIA. Od roku 2010 prináša podujatia pre profesionálnych jazdcov, amatérov aj širokú verejnosť.*

*SLOVAKIA RING v Orechovej Potôni predstavuje jedinečný areál na Slovensku. Na jednom mieste ponúka možnosť jazdiť na motoristickom okruhu, zdokonaliť sa v škole bezpečnej jazdy, vyskúšať si off-road jazdu vo vynovenom areáli a užiť si relax v hoteli. Súčasťou širšieho areálu je aj nový* ***Malkia Park****, útočisko pre exotické zvieratá, otvorený aj pre verejnosť. Pre všetkých, ktorí si chcú preveriť a zdokonaliť svoje jazdecké zručnosti či už na aute alebo motocykle, je pripravené profesionálne* ***CENTRUM BEZPEČNEJ JAZDY*** *s najmodernejším tréningovým cvičiskom v strednej Európe. Po aktívnom výkone si môžete dopriať výdatný obed či večeru v reštaurácii Ring a* ***Hoteli Ring\*\*\*****, ktorý ponúka komfortné ubytovanie a wellness centrum so saunami a bazénom. V areáli nájdete tiež off-roadový polygón, Vojenské múzeum a najnovším prírastkom je špičkové Slovenské motokárové centrum.*

**Ďalšie informácie:**

|  |  |
| --- | --- |
| Peter PeczeMarketing Director, SLOVAKIA RINGmobil: +421 911 423 134e-mail: pecze@slovakiaring.sk | Martin TrenklerPress Officer, SLOVAKIA RINGmobil: +421 907 370 727e-mail: media@slovakiaring.sk |